“СТРАТЕГИЙН АЧ ХОЛБОГДОЛ БҮХИЙ АШИГТ МАЛТМАЛЫН ОРДЫН АШИГЛАЛТТАЙ ХОЛБООТОЙ АВЧ ХЭРЭГЖҮҮЛЭХ АРГА ХЭМЖЭЭНИЙ ТУХАЙ” УЛСЫН ИХ ХУРЛЫН ТОГТООЛЫН ТӨСЛИЙН ДЭЛГЭРЭНГҮЙ ТАНИЛЦУУЛГА
Тогтоолын төслийн заалт тус бүрийн үндэслэл, шаардлага, зохицуулалтын агуулга, нэр томьёоны тайлбарыг дор танилцуулав.
	Заалт
	Үндэслэл, шаардлага
	Зохицуулалтын агуулга, хэрхэн ойлгох

	Тэмдэглэх хэсэг
	Монгол Улсын Үндсэн хуулийн 6.2, 26.1; Монгол Улсын Их Хурлын тухай хуулийн 5.1, 22.3.6; Монгол Улсын Их Хурлын хяналт шалгалтын тухай хуулийн 10.1; Үндэсний баялгийн сангийн тухай хуулийн 5.1, 5.1.1, 5.1.2, 6.1, 6.1.3
	Газрын хэвлийн баялгийн үр өгөөжийг тэгш, шударга хүртээх Үндсэн хуулийн зарчим, Улсын Их Хурлын тогтоол гаргах болон Баялгийн сангийн хөрөнгийн зарцуулалт, үр дүнд хяналт тавих бүрэн эрхэд үндэслэнэ.

	1 (зарчим, зорилго)
	Монгол Улсын Үндсэн хуулийн 6.2; Төр, орон нутгийн өмчийн тухай хуулийн 8.1.1, 8.1.5; Ашигт малтмалын тухай хуулийн 8.1.7; Үндэсний баялгийн сангийн тухай хуулийн 5.1.1, 5.1.2
	Стратегийн ач холбогдол бүхий ашигт малтмалын ордыг ашиглахдаа байгалийн баялаг ард түмний мэдэлд байх, түүний үр өгөөжийн дийлэнх нь ард түмэнд ногдож байх эрх зүйн зарчимд нийцүүлэх тогтоолын зорилгыг тодорхойлно. Засгийн газар ногдол ашгийг иргэдэд мөнгөн дэмжлэг хэлбэрээр олгох болон төрийн эзэмшлийн хувь, хэмжээг иргэдэд 100 хувь үнэ төлбөргүй эзэмшүүлэх зохицуулалт бүхий хуулийн төслийг боловсруулан Улсын Их Хуралд өргөн мэдүүлнэ.

	1 (ногдол ашиг)
	Үндэсний баялгийн сангийн тухай хуулийн 10.1.2, 10.4, 11.1.2, 12.9–12.10; 2027 оны төсвийн төсөл; Засгийн газрын 2026 оны 10 дугаар сарын 14-ний өдрийн санал асуулга
	“Төрийн эзэмшлийн хувь, хэмжээнд ногдох ногдол ашиг” гэдэгт “Оюу толгой” ХХК-ийн хувьцаа эзэмшигчдэд хуваарилах ногдол ашгаас төрийн эзэмшлийн хувь, хэмжээнд ногдох хэсгийг ойлгоно. Компанийн ногдол ашиг зарлах шийдвэрт хамаарахгүй. “Хувь тэнцүүлэн” гэдэг нь иргэн бүрд ижил хэмжээгээр олгохыг хэлнэ. Хүчин төгөлдөр хуульд Хуримтлалын сангийн хөрөнгийг мөнгөн хэлбэрээр шууд олгох зохицуулалт байхгүй тул ногдол ашгийн орлого бодитоор төвлөрөх нөхцөл, хугацаа, мөнгөн дэмжлэг авах иргэнийг тодорхойлох шалгуур, олгох журмыг хуулиар зохицуулна.

	1 (хувьцаа эзэмшүүлэх)
	Монгол Улсын Үндсэн хуулийн 6.2; Төр, орон нутгийн өмчийн тухай хуулийн 8.1.1, 8.1.5; Ашигт малтмалын тухай хуулийн 5.3, 5.5, 8.1.7; Хувь нийлүүлэгчдийн гэрээний 16 дугаар зүйл
	“Төрийн эзэмшлийн хувь, хэмжээ” гэдэгт “Эрдэнэс Оюу толгой” ХХК-иар дамжуулан төрийн эзэмшилд байгаа “Оюу толгой” ХХК-ийн хувьцааны 34 хувийг ойлгоно. “100 хувь үнэ төлбөргүй эзэмшүүлэх” гэдэг нь уг хувьцааг бүхэлд нь иргэдэд төлбөргүйгээр эзэмшүүлэхийг хэлнэ. Эзэмшүүлэх эрх зүйн хэлбэр (хувьцааг шууд эзэмшүүлэх, төрийн өмчит компанийн хувьцаагаар дамжуулах, хуримтлалын нэрийн дансаар дамжуулах), хувьцаа эзэмшигчийн эрх, хувьцааг шилжүүлэхэд тавих хязгаарлалтыг хуулиар тогтооно. Хувь нийлүүлэгчдийн гэрээний 16 дугаар зүйлд заасан хувьцаа шилжүүлэх хязгаарлалттай уялдуулах асуудлыг тогтоолын 2 дахь заалтад заасан судалгаагаар тодорхойлно.

	2
	Хууль тогтоомжийн тухай хууль (хуулийн төслийн судалгаа, үр нөлөөний үнэлгээ, зардлын тооцоо)
	Засгийн газар хуулийн төслийг холбогдох судалгаа, үр нөлөөний үнэлгээ, зардлын тооцооны хамт тогтоол батлагдсанаас хойш яаралтай горимоор Улсын Их Хуралд өргөн мэдүүлнэ.

	3
	Монгол Улсын Үндсэн хуулийн 25.1.8; Монгол Улсын Их Хурлын хяналт шалгалтын тухай хууль
	Засгийн газар тогтоолын хэрэгжилтийн явц, үр дүнг тогтоол гарснаас хойш 14 хоногийн дотор Улсын Их Хурлын холбогдох Байнгын хороонд танилцуулна.

	Хүчин төгөлдөр болох
	Монгол Улсын Их Хурлын тухай хуулийн 5.3
	Тогтоолд хүчин төгөлдөр болох хугацааг тусгайлан заагаагүй тул Монгол Улсын Их Хурлын тухай хуулийн 5.3-т заасан журмаар хүчин төгөлдөр болно.

